Húsnæði í eigu Íbúðalánasjóðs stendur tómt þrátt fyrir skort Mikill skortur er á leiguhúsnæði á suðvestanverðu landinu . Verst er ástandið á höfuðborgarsvæðinu þar sem leiguverð hefur náð nýjum hæðum . Þá herma nýjustu fréttir að leigusalar séu farnir að krefja væntanlega leigutaka um ýmsar upplýsingar sem ekki standist lög að krefjast . Fara þeir t.d. fram á upplýsingar um skuldastöðu leigjenda , sakavottorð , staðfestingu á atvinnu og fleira . Leigumarkaðurinn er því afar þungur og er Vesturland þar engin undantekning . Sem dæmi má nefna að tuttugu manns höfðu á tveimur dögum samband við leigusala þriggja herbergja íbúðar á Akranesi sem auglýst var í smáauglýsingum Skessuhorns fyrr í vor . Þegar lítið sem ekkert er byggt af nýju húsnæði verður baráttan harðari um eldri eignir einkum á svæðum þar sem atvinnuástand er gott . Í kjölfar bankahrunsins hefur Íbúðalánasjóður eignast gríðarlega margar fasteignir víða um land , meðal annars tugi fasteigna á Akranesi , í Borgarnesi og Snæfellsbæ svo dæmi séu tekin . Þessar eignir fást ekki til leigu og standa því í flestum tilfellum tómar . Athygli og umræðu hefur vakið að eignir þessar eru boðnar til sölu á háu verði miðað við ástand þeirra og markaðsverð á sambærilegum eignum á sömu stöðum . Lesendur geta sannreynt þetta með að skoða fasteignavefina á netinu . Þess má geta að fasteignir í eigu Íbúðalánasjóðs eru oftar en ekki án veðskulda og standa tómar . Á nokkrum stöðum á Akranesi eru þessar fasteignir farnar að skera sig úr öðrum eignum í kring , þar sem þær eru með öllu viðhaldslausar og lýti í umhverfinu . Skessuhorn ræddi við forstjóra Íbúðalánasjóðs um þessi mál auk þess að heyra viðbrögð Regínu Ásvaldsdóttur bæjarstjóra á Akranesi þar sem sjóðurinn á yfir hundrað eignir . Allar leiguhæfar íbúðir komnar í útleigu Íbúðalánasjóður á nú 112 íbúðir á Akranesi og eru einungis 43 þeirra í útleigu . Hinar 69 eru ýmist skráðar á sölu eða á leiðinni í sölu . Í Borgarnesi á Íbúðalánasjóður tugi fasteigna og töluvert margar einnig í Snæfellsbæ . Sigurður Erlingsson forstjóri Íbúðalánasjóðs segir í samtali við Skessuhorn það vera rétt að flestar íbúðir sjóðsins á Akranesi séu í þannig ástandi að ekki sé hægt að leigja þær út . Hann segir allar þær íbúðir sem sjóðurinn telji leiguhæfar vera komnar í útleigu . „ Það eru gerðar ákveðnar kröfur til leigusala um ástand leiguíbúða og við þurfum að uppfylla þær . Við drögum línuna við eina og hálfa milljón þegar til framkvæmda kemur og ef það kostar meira en það að koma þeim í leiguhæft ástand , þá eru þær skráðar til sölu . Heimild okkar til að leigja út íbúðir er í raun skammtímahlutverk sjóðsins til að bregðast við ástandinu á markaðinum . En það er samt sem áður þannig að fólk sem missir eignir sínar má leigja þær áfram . “ Nánari umfjöllun um málið , auk viðbragða Regínu Ásvaldsdóttur bæjarstjóra á Akranesi , má lesa í Skessuhorni vikunnar .